## Rješenje o odobrenju objavljivanja ponude za preuzimanje društva Regeneracija d.d., Zabok Kirchner GmbH, SR Njemačka, Švaljek Anđelku, Zabok, Kolar Josipu, Zabok, Čvek Draženu, Sveti Križ Začretje, Mikac Goranu, Zabok, Tabak Anti, Vojnić, Turčić Tomislavu, Zagreb

### NN 121/2005 (17.10.2005.), Rješenje o odobrenju objavljivanja ponude za preuzimanje društva Regeneracija d.d., Zabok Kirchner GmbH, SR Njemačka, Švaljek Anđelku, Zabok, Kolar Josipu, Zabok, Čvek Draženu, Sveti Križ Začretje, Mikac Goranu, Zabok, Tabak Anti, Vojnić, Turčić Tomislavu, Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

**2261**

Sukladno odredbi članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem zahtjeva ponuditelja:
društva KIRCHNER GmbH, Moerikestraße 1, D-73773 Aichwald, SR Njemačka, Švaljek
Anđelka iz Zaboka, Varaždinska 1, Kolar Josipa iz Zaboka, Dubrava Zabočka 34b, Čvek Dražena iz Svetog Križa Začretje,
Vrankovec 5b, Mikac Gorana
iz Zaboka, Stjepana Radića 1, Tabak Ante iz Vojnića, Gornji Vojnić 7, i Turčić Tomislava iz Zagreba, Drenovac
47, zastupanih po zajedničkom predstavniku: Švaljek
Anđelku, za odobrenje objavljivanja ponude za preuzimanje javnog dioničkog
društva REGENERACIJA d.d., Zabok, Prilaz dr. Franje
Tuđmana 15, na sjednici održanoj dne 6. listopada 2005. godine, donijela je

## RJEŠENJE

1. Ponuditeljima: društvu KIRCHNER GmbH, Moerikestraßc 1, D-73773 Aichwald,
SR Njemačka, Švaljek Anđelku iz Zaboka, Varaždinska
1, Kolar Josipu iz Zaboka, Dubrava Zabočka 34b, Čvek
Draženu iz Svetog Križa Začretje, Vrankovec
5b, Mikac Goranu iz Zaboka, Stjepana Radića 1, Tabak
Anti iz Vojnića, Gornji Vojnić 7, i Turčić Tomislavu
iz Zagreba, Drenovac 47, odobrava se objavljivanje
ponude za preuzimanje javnog dioničkog društva REGENERACIJA d.d., Zabok, Prilaz
dr. Franje Tuđmana 15.

2. Ovo Rješenje objavit će se u »Narodnim
novinama«.

```
Obrazloženje
```

```

```

I. Ponuditelji: društvo KIRCHNER GmbH, Moerikestraße 1, D-73773 Aichwald,
SR Njemačka, Švaljek Anđelko iz Zaboka, Varaž­dinska 1, Kolar Josip iz
Zaboka, Dubrava Zabočka 34b, Čvek Dražen iz Svetog
Križa Začretje, Vrankovec
5b, Mikac Goran iz Zaboka, Stjepana Radića 1, Tabak
Ante iz Vojnića, Gornji Vojnić 7, i Turčić Tomislav
iz Zagreba, Drenovac 47 (dalje u tekstu: Ponuditelji),
zastupani po zajedničkom predstavniku, Anđelku Švaljeku,
podnijeli su Komisiji za vrijednosne papire Republike Hrvatske (dalje u tekstu:
Komisija), dne 9. rujna 2005. godine, temeljem odredbe članka 13. stavak 1.
Zakona o preuzimanju dioničkih društava (dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva REGENERACIJA
d.d., Zabok (dalje u tekstu: Izdavatelj), Ugovor o prodaji i prijenosu dionica
»Regeneracije« d.d. od dne 9. kolovoza 2005. godine, zaključen s HFP-om, DAB-om
i Min. gospodarstva, rada i poduzetništva, i punomoći zaposlenika, ponuditelja
i društva KIRCHNER GmbH. Dopunom predmetnog Zahtjeva od dne 30. rujna 2005.
godine, A. Švaljek, kao zajednički predstavnik
Ponuditelja, dostavio je: bankovnu garanciju Partner banke d.d. Zagreb, broj
120-49-045914, za osiguranje plaćanja pohranjenih dionica, ugovor sa SDA o
osiguranju poslova pohrane dionica, obrazloženje o nepostojanju obveze
podnošenja prijave namjere koncentracije poduzetnika u smislu odredaba Zakona o
zaštiti tržišnog natjecanja, imenovanje punomoćnika za primanje pismena za
društvo KIRCHNER GmbH, imenovanje Anđelka Švaljeka za
zajedničkog predstavnika Ponuditelja u upravnom postupku i izvod iz sudskog
registra za društvo KIRCHNER GmbH ovjeren pečatom Apostille
i po ovlaštenom sudskom tumaču ovjereni prijevod istog na hrvatskom jeziku.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu i u Javnoj informacijskoj knjižnici Komisije te utvrdila
da temeljni kapital Izdavatelja iznosi 74.848.000,00 kn i da je podijeljen na
37.424 redovne dionice na ime.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu travnju, svibnju
i lipnju 2005. godine, imao više od 100 dioničara.

III. Ponuditelji su u obvezu objavljivanja
ponude za preuzimanje, sukladno odredbi članka 4. stavka 1. Zakona, došli dne
9. kolovoza 2005. godine. Naime, dne 10. lipnja 2005. godine društvo KIRCHNER
GmbH i 265 zaposlenika Izdavatelja zaključilo je »Ugovor o međusobnim pravima i
obvezama partnera u kupnji dionica REGINERACIJE d.d.« kojim uređuju prava i
obveze među suugovarateljima u vezi sa stjecanjem
dionica Izdavatelja. Dionice Izdavatelja, njih 26.947 ili 72% od ukupnog broja
dionica, stečene su sklapanjem Ugovora o prodaji i prijenosu dionica
Regeneracije d.d. Zabok, broj: 3016277/9000, s HFP-om, DAB-om i Min.
gospodarstva, rada i poduzetništva, dne 9. kolovoza 2005. godine. Nakon
navedenog stjecanja Ponuditelji i osobe koje s njima zajednički djeluju imaju
ukupno 27.770 dionica, nominalne vrijednosti 55.540.000,00 kn, što daje 27.770
glasova, odnosno, 74,20% glasova koje daju dionice s pravom glasa. Dakle obveza
je nastala sukladno odredbi članka 4. stavka 1. u vezi s odredbom članka 8.
stavka 8. Zakona, jer je više osoba koje zajednički djeluju u pogledu stjecanja
dionica, steklo dionice tako da prelaze prag od 25% od ukupnog broja glasova
koje daju dionice s pravom glasa Izdavatelja.

IV. Cijena po kojoj Ponuditelji nude otkup
dionica u ponudi za preuzimanje iznosi 200,00 kuna po dionici. Prema
očitovanjima Zagrebačke burze d.d., Zagreb, na toj burzi dionice Izdavatelja
nisu uvrštene, dok, prema očitovanju Varaždinske burze d.d., Varaždin, na toj burzi
nije bilo transakcija u zadnja tri mjeseca prije nastanka obveze objavljivanja
ponude za preuzimanje. Uvidom u račune Ponuditelja utvrđeno je da isti nisu
stjecali dionice u razdoblju od jedne godine prije nastanka obveze
objavljivanja ponude za preuzimanje. Utvrđeno je, dakle, da je cijena izražena
u ponudi za preuzimanje u iznosu od 200,00 kuna po dionici, u skladu s
odredbama članka 15. stavaka 3. – 6. Zakona.

V. Ponuditelji i osobe koje zajednički djeluju
imaju zajedno 27.770 dionica s pravom glasa. Izdavatelj ima izdanih 37.424
redov­nih dionica. Ponuda se odnosi na preostalih
9.654 dionica. Cijena po dionici je 200,00 kn. Prema tome, Ponuditelji su, u
skladu s odred­bom članka 9. stavka 1. Zakona, dužni
osigurati iznos od najmanje 1.930.800,00 kn. Ponuditelj je dostavio urednu
bankovnu garanciju PARTNER BANKE d.d., Zagreb, kojom je osiguran iznos od
2.095.744,00 kn, s rokom trajanja do dne 28. prosinca 2005. godine.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst ponude
za preuzimanje sastavljen sukladno odredbi članka 12. stavka 1. Zakona, te
dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/135

Urbroj: 567-01/05-7

Zagreb, 6. listopada 2005.

Predsjednik Komisije

**Miljenko** **Fičor**, v. r.

Rješenje, NN 121/2005-2261